**VÁLLALKOZÁSI SZERZŐDÉSTERVEZET**

Amely létrejött egyrészről

**Nyíregyháza Megyei Jogú Város Önkormányzata**

(4400 Nyíregyháza, Kossuth tér 1.)

Adószám: 15731766-2-15

KSH statisztikai számjele: 15731766-8411-321-15

Bankszámlát vezető bank neve: OTP Kereskedelmi Bank Nyrt.

Bankszámla száma: 11744003-15402006

Képviselő neve és tisztsége: dr. Kovács Ferenc polgármester

mint **Megrendelő** (továbbiakban: Megrendelő)

másrészről

*(név,székhely:………………..)*

*Adószám:*

*Cégjegyzékszáma:*

*Bankszámla száma:*

*Képviselő neve és tisztsége:*

mint **Vállalkozó** (továbbiakban: Vállalkozó)

**együttesen szerződő felek** (továbbiakban: Szerződő felek) között az alulírott helyen és időben a következő feltételekkel:

**Előzmények**

Szerződő felek megállapítják, hogy Megrendelő **„Szimulációs modell elkészítése”** tárgyban a közbeszerzésekről szóló 2015. évi CXLIII. törvény (továbbiakban: Kbt.) 117. §-ban meghatározott módon szabadon kialakított, hirdetménnyel induló nyílt közbeszerzési eljárást (továbbiakban: közbeszerzési eljárás) folytatott le. Az eljárást megindító felhívás a KÉ.4496/2017. számon, 2017. április 03. napján jelent meg. Megrendelő az Összegezés az ajánlatok elbírálásáról szóló dokumentumot 2017………………… napján küldte meg ajánlattevők részére azzal, hogy a közbeszerzési eljárás nyertese Vállalkozó.

Jelen szerződés megkötésére a közbeszerzési eljárás eredményeképpen került sor, amelynek során az összes beérkező ajánlat közül Vállalkozó tette a legjobb ár-érték arány értékelési szempont szerinti legelőnyösebb érvényes ajánlatot.

Szerződő felek kötelezik magukat arra, hogy jelen szerződés teljesítése során mindenkor figyelemmel lesznek egymás érdekeire, és lehetőségeire, a jóhiszeműség és az együttműködés kölcsönös kötelezettségének figyelembevételével járnak el. Kifejezik arra vonatkozó álláspontjukat, hogy a magas színvonalú feladatellátás mindkét fél alapelve, és közös érdeke.

Szerződő felek megállapítják, és jelen szerződés aláírásával is megerősítik, hogy a közbeszerzési dokumentumok, a vállalkozó **ajánlata** jelen **szerződés elválaszthatatlan részét képezi**, így jelen szerződésben nem, vagy nem kellően szabályozott kérdésekben ezen dokumentumokban foglaltak az irányadók.

**1. A szerződés tárgya**

1.1. Megrendelő megrendeli, Vállalkozó pedig elvállalja a **„Szimulációs modell elkészítését.**

1.2. Vállalkozó által elvégzendő **feladatok**:

Szimulációs modellezés és megalapozó tanulmány készítése Nyíregyháza egyes vízgyűjtő területeire vonatkozóan, az alábbi területlehatárolásokkal érintett vízgyűjtő területekre.

Borbánya és Kistelekiszőlő Kállói úttól délre eső területe, (Északon a vasút, Északkeleten a Kállói ut, Keleten a Csárda ut , Déli oldalon a Füttyös u, Prés u, Lejtő u , Lovag u, Matróz u, Nyugaton a Debreceni út által körülhatárolt terület), az 41-es főútból nyíló lakóutcák a Keleti Márton ut és a Fő ut között (Északon a: Verőfény ut, Világos u., Diós ut, Deák Ferenc u, Vidám u, Keleten: az Emlék u, Fő u., Csengő u, Délen a : Szív u, vasút, Nyugaton a :Bogyó u, Barzó út, Keleti Márton ut által határolt, terület), valamint az Alkotás u. és térségének területe (Északkeleten a Kerék út, Nyugaton a Barát út, Délen a 36-os főút által határolt, ezen utakat is tartalmazó területe), a „Nyulas-tói” csatorna és Nyírszőlős (Északon a Nyírszőlősi ut, Izabella u., Jonathán ut, Keleten a Vasút ut, Csongor u, Csongor köz, Délnyugaton a Westsik Vilmos ut és a Nyírszőlősi ut, a Nyulastói csatorna által körülhatárolt terület), valamint az Igrice VIII/1 főfolyás Berenát utcától északra eső része (1+555 - 1+280 kmsz között). A határoló utcák minden esetben hozzátartoznak a vizsgálandó területhez.

Elvárás a Magyarország második Vízgyűjtő-gazdálkodási Tervének és az ezen alapuló Városi környezetvédelmi infrastruktúra-fejlesztések TOP 6.3.3-16 kódszámú felhívásnak megfelelés, amely a jelen ajánlatkérés időpontjában a következő:

 „A klímaadaptáció elősegítése és a csapadékvíz gazdálkodás megvalósítása csak a hagyományos, néhány paraméteres (vízgyűjtő terület, burkolt felület aránya, felszín lejtése) tervezést meghaladó szimulációs modellezéssel érhető el, amelynél további az adott városi vízgyűjtőt jellemző hidrológiai paraméterek figyelembevételére is szükség van (szivárgási paraméterek, talajvízszint, felszíni érdesség, felszíni depressziós tározódás stb). Egyes paraméterek nem mérhetők, ezért mérési (monitoring) programra van szükség a paraméterek beállításához. A monitoring program során egyidejű csapadék és hálózati lefolyási mérésekre van szükség, ami a tervezési folyamat elengedhetetlen része.„

A szükséges műszaki specifikáció a TOP 6.3.3-16 kódszámú felhívás alapján:

*„A szimulációs modellnek alkalmasnak kell lennie a városi környezetben előforduló hidrológiai, hidraulikai és szennyezőanyag transzport folyamatok számítására és az elvezetés rendszerében előforduló szerkezetek, műtárgyak figyelembevételére. Ezen belül:*

*1) A hidrológiai folyamatok számítása*

*Tetszőleges számú, időben változó intenzitású, akár egymástól eltérő időtartamú és lefutású, a városi vízgyűjtőt azonos időben vagy egymást követően érő egyedi csapadékesemények, illetve teljes év(ek) valamennyi csapadékának bevonhatósága a számításokba. Homogén felszínű (burkolt vagy burkolatlan), illetve vegyes felszínű részvízgyűjtőkön keletkező lefolyások és beszivárgások számíthatósága, melyben figyelembe vehető a felszíni depressziós tározódás, az intercepció, a felszín érdessége és a lefolyási útvonal hossza, továbbá a talajnak a megelőző csapadékoktól függő kezdeti telítettsége és ezzel a beszivárogtatási képessége. Az egyes részvízgyűjtőkön keletkező lefolyások hozzárendelési lehetősége más részvízgyűjtőhöz, illetve az elvezető csatornarendszer megfelelő eleméhez.*

*2) A hidraulikai folyamatok számítása*

 *Szabad felszínű, áramló és rohanó vízmozgások, nyomás alatti vízmozgások, valamint a szabad felszínű és nyomás alatti áramlási átmenetek, továbbá az alvízi visszaduzzasztások folyamatának kezelése a súrlódási és helyi veszteségek figyelembevételével.*

*3) Hálózati vízszállító elemek és hidraulikai szerkezetek*

*Tetszőleges szelvényű és burkolatú árkok, beleértve szabadon megadható természetes terepi mélyvonulatok, vízmosások, továbbá különböző szelvényű és anyagú, zárt csatornacsövek kezelése, a nyílt és zárt elemek tetszőleges egymásba csatlakoztathatóságával. Éles és széles küszöbű, különböző geometriájú homlok vagy oldalbukók, szabályozható vízszállítású, fenék vagy oldalfali elhelyezésű nyílások, visszacsapó szelepek, tetszőleges geometriájú tározók, Q-H görbével és/vagy megadható vezérléssel működtethető szivattyúk beépíthetősége az elvezető rendszerbe.*

*4) A szennyezőanyagok transzport folyamata*

*Az utakon felhalmozódó szennyezőanyagok lemosódásának és szállításának folyamata konzervatív és nem-konzervatív (legalább elsőrendű reakciókinetikával jellemezhető) anyagokra.*

*5) Modellezési dokumentáció*

*A modellre és a számításokra vonatkozó adatok és eredmények reprodukálásra és ellenőrzésre alkalmas dokumentálása.*

*A számítási eredmények táblázatos és/vagy ábrák, térképek formájában való megjelenítése.„*

**Az elkészült munkának az alábbi részeket kell tartalmaznia:**

1., műszaki leírás, a beavatkozásra szoruló területek kielemzésével

2., rajzi mellékletek:

- lefolyástalan területek vizsgálata

- összetartozó vízgyűjtő területek vizsgálata

- átnézetes térkép a meglévő és a tervvel rendelkező csapadékhálózat adataival

- meterológiai tanulmányok átnézeti rajza (az adatok kiértékeléséről)

- komplex terepmodell készítése

3., megalapozó tanulmány készítése a város által benyújtandó TOP 6.3.3-16 pályázathoz

Megrendelő a rendelkezésére álló, korábbi méretezési eljárással tervezett engedélyes terveket szeretné a VGT2 előírásainak megfeleltetni, és a TOP 6.3.3-16 pályázat támogatásával megvalósítani. Ezért a terveket a szimuláció (rész)eredményei, és a VGT2 szemlélete alapján ellenőrizve egy tanulmányt kér a Megrendelő a Vállalkozótól, amely alapja lesz a TOP pályázat műszaki részének. Ebben kéri rögzíteni, hogy kell- e módosítani a meglévő terveket, javaslatot kér, hogy a terv mely területein, és hogyan. A tervek módosítása, és újbóli méretezése nem a feladat része, csak a megalapozó tanulmány. Ezzel a tanulmánnyal és legalább a tervmódosítások elvi vázlatával szeretné Megrendelő a Vízgazdálkodási tanács elvi jóváhagyását kérni a pályázat nyújtása előtt.

4., alapadatok meghatározása a fejlesztési területek további tervezéséhez

5., a rajzi mellékletek eredményeinek összesítése, dinamikusan kezelhető, digitális átnézeti térképen (pl: QGIS, Google Earth, stb. ), a következő fóliákkal :

- meglévő csapadék hálózat átnézeti terve

- a megtervezett, de még meg nem valósult csapadék hálózatok

- lefolyástalan területek, beavatkozásra szoruló szakaszok

- városi alaptérkép a lehatárolt területekre.

Az elkészült munka műszaki megfelelőségét a Területi Vízgazdálkodási Tanács Szakmai csoportja bírálja el. A Vállalkozó részéről legalább egy munkaközi prezentáció, valamint az elkészült tanulmány pozitív értékelésének megszerzése szükséges.

Megrendelő által biztosított adatok:

- csapadék hálózati nyilvántartása .dwg formátumban, amely 60 %-os digitális feldolgozottságú, mind mennyiségileg, mind a meglévő adatok pontosságát illetően. Mindezek ellenőrzése a Vállalkozó feladata. Az állomány nyilvántartási paraméter, valós értékekkel nem rendelkezik. (Az állomány tervrajzokból van összeállítva, nem a helyszíni geodéziai bemérések alapján.

- városi alaptérkép a szimuláció lehatárolt szakaszaira.

Megrendelő nem rendelkezik a következő egyéb adatokkal: 3D-s pontfelhős állománnyal vagy egyéb, Lidaros felméréssel, térbeli és időbeli csapadékadattal, csatornahálózati mérési adatokkal, vízgyűjtő területi lehatárolásokkal.

A szerződéses feladat teljesítéséhez szükséges további alapadatok beszerzése a Vállalkozó feladata. Ezek hiányát vagy késedelmes beszerzését a Megrendelő nem fogadja el akadályközlésként, az ezekből adódó határidő túllépés szerződésszegésnek minősül és kötbérterhes.

1.5. A teljesítés helye: Nyíregyháza Megyei Jogú város közigazgatási területe

**2. A szerződés időtartama**

2.1. Szerződő felek jelen szerződést **határozott** időtartamra kötik. A szerződés teljesítésének véghatárideje a szerződés hatálybalépésétől számított 120 nap. A vállalkozási szerződés akkor lép hatályba, amikor a támogatásra irányuló igény az igényelt összegben elfogadásra kerül.

Adatszolgáltatás a lehatárolt vízgyűjtő területekre (4. rész) szerződéskötéstől számított 60 nap. A megalapozó tanulmány elkészítése (3. rész) a szerződéskötéstől számított 60 nap.

A megalapozó tanulmány megvédése a Területi Vízgazdálkodási Tanács szakmai csoportja előtt 2017. május 15-ig.

Befejezési határidő a teljes munkára: **szerződéskötéstől számított 120 nap.**

2.2. Megrendelő előteljesítést elfogad.

**3. A szerződés teljesítésének feltételei, vállalkozói díj**

3.1. Jelen szerződésben meghatározott tevékenységek hiba és hiánymentes elvégzéséért, illetve teljesítéséért Vállalkozót **nettó** **………………….. Forint** +Áfa, azaz nettó …………………………………. forint + Áfa összegű vállalkozói díj illeti meg.

Szerződő felek rögzítik, hogy a vállalkozói díj a szerződés teljes időtartamára irányadó és a szerződés igazolt, szerződésszerű, hibátlan és hiánytalan teljesítésére vonatkozik.

Szerződő felek megállapodnak abban, hogy tárgyi feladat ellátásával összefüggésben felmerülő valamennyi költség Vállalkozót terheli, továbbá, hogy Vállalkozó **nem jogosult** **a vállalkozói díjon felül** egyéb ár, díj felszámítására, költség elszámolására, költségtérítésre, a szerződéses áron felül semmilyen címen többletköltséget nem érvényesíthet.

3.2. A számlázásra a teljesítésigazolás Megrendelő által történő kiadását követően kerül sor. A teljesítés igazolására a Kbt. 135. § (1) bekezdés rendelkezései az irányadóak. Vállalkozó 1 db részszámla benyújtására jogosult, amennyiben a szerződés 1.2. pontjában leírt

- adatszolgáltatás a lehatárolt vízgyűjtő területekre (4. rész), illetve

- megalapozó tanulmány elkészítése (3. rész)

feladatokat igazoltan teljesítette.

A részszámla a nettó ajánlati ár 50%-nak megfelelő összegben nyújtható be. Vállalkozó végszámla benyújtására a szerződés 1.2. pontjában szereplő foglalt valamennyi feladat hiánytalan és szerződésszerű teljesítését követően jogosult.

Megrendelő a Ptk. 6:130. § (1) és (2) bekezdése szerint Vállalkozó által helyesen benyújtott számla kézhezvételétől számított **30 napon belül átutalással** egyenlíti ki a vállalkozási díjat. Az ellenszolgáltatás megfizetése egyebekben a Kbt. 135.§ (1),(5), (6) bekezdéseiben szabályozott módon történik, figyelemmel az Art. 36/A §. rendelkezéseire. Az általános forgalmi adó megfizetése a mindenkor hatályos jogszabályok szerint történik. Megrendelő előleget nem biztosít.

3.4. Megrendelő késedelmes fizetése esetén Vállalkozó a Ptk. 6:155. § (1) bekezdésében foglaltak szerint késedelmi kamatra jogosult.

**4. Megrendelő jogai és kötelezettségei**

4.1. Megrendelő köteles minden olyan **tényt, információt vagy dokumentumot** megfelelő időben Vállalkozó rendelkezésére bocsátani, amelyek jelen szerződés teljesítéséhez szükségesek.

4.2. Megrendelő köteles Vállalkozó szerződésszerű **teljesítését elfogadni**, továbbá a **vállalkozói díjat** jelen szerződésben foglaltak szerint Vállalkozó részére megfizetni.

4.3. Megrendelő jogosult Vállalkozó tevékenységét **ellenőrizni**, de az ellenőrzés Vállalkozó szerződésszerű teljesítését nem hátráltathatja. Vállalkozó nem mentesül a felelősség alól, ha Megrendelő az ellenőrzést elmulasztotta vagy nem megfelelően végezte el.

4.4. Vállalkozó a lefolytatott közbeszerzési eljárás alapján megkötött szerződés, illetve Megrendelő **utasításai** szerint köteles eljárni. Megrendelő utasítása nem terjedhet ki a munka megszervezésére, nem teheti a teljesítést terhesebbé.

4.5. Megrendelő csak a mindenkor érvényes magyar szabványoknak és műszaki irányelveknek, technológiai leírásoknak megfelelő, **I. osztályú minőségű teljesítést** fogad el. Amennyiben a vállalt munka minősége a vonatkozó előírásoknak nem, vagy nem teljes mértékben felel meg, úgy Megrendelő kizárólagos joga dönteni arról, hogy ragaszkodik a szerződés szerinti minőség teljesítéséhez, vagy a munkát a teljesített minőségben elfogadja.

**5. Vállalkozó jogai és kötelezettségei**

5.1. Vállalkozó kijelenti, hogy nyilatkozatai és igazolásai alapján a tárgyi feladatok ellátásához szükséges referenciákkal, személyi-, tárgyi/technikai és jogszabályba foglalt **feltételekkel rendelkezik**.

5.2. Vállalkozó folyamatosan köteles Megrendelőt **értesíteni** minden olyan körülményről, amely a munka ütemezés szerinti elvégzését akadályozza.

5.3. Vállalkozó köteles Megrendelőt írásban **figyelmeztetni**, ha Megrendelő célszerűtlen, szakszerűtlen utasítást ad. Amennyiben Vállalkozó ezen kötelezettségét elmulasztja, az ebből eredő kárért felelőséggel tartozik. Ha Megrendelő a figyelmeztetés ellenére fenntartja az utasítását, Vállalkozó a szerződést Megrendelő kockázatára teljesíti. Vállalkozó köteles a teljesítést megtagadni, ha Megrendelő által adott utasítás teljesítése jogszabály, vagy hatósági rendelkezés megsértéséhez vagy az élet- és vagyonbiztonság veszélyeztetéséhez vezetne.

5.4. Vállalkozó legkésőbb a szerződés megkötésének időpontjában köteles Megrendelőnek valamennyi olyan **alvállalkozót bejelenteni**, amely részt vesz a szerződés teljesítésében, és - ha a megelőző közbeszerzési eljárásban az adott alvállalkozót még nem nevezte meg - a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

5.5. Vállalkozó a szerződés **teljesítésének időtartama** alatt köteles Megrendelőnek **minden további**, a teljesítésbe bevonni kívánt **alvállalkozót előzetesen bejelenteni**, és a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

5.6. Vállalkozó a jogosan igénybe vett **alvállalkozóért úgy felel**, mintha a munkát maga végezte volna. Alvállalkozó jogosulatlan igénybevétele esetén pedig felelős minden olyan kárért is, amely anélkül nem következett volna be.

5.7. Vállalkozó kötelezettséget vállal arra, hogy

*a)* nem fizethet, illetve számolhat el a szerződés teljesítésével összefüggésben olyan költségeket, amelyek a Kbt. 62. § (1) bekezdés *k)* pont *ka)-kb)* alpontja szerinti feltételeknek nem megfelelő társaság tekintetében merülnek fel, és amelyek a Vállalkozó adóköteles jövedelmének csökkentésére alkalmasak;

*b)* a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és a 143. § (3) bekezdése szerinti ügyletekről a Megrendelőt haladéktalanul értesíti.

**6. Szerződést biztosító mellékkötelezettségek**

6.1. Vállalkozó szavatol azért, hogy jelen szerződés szerinti feladatokat határidőben elvégzi, továbbá, hogy a feladatok elvégzése céljából folyamatosan Megrendelő rendelkezésére áll, és a szerződés teljesítéséhez biztosítja a szükséges szakértelmet.

6.2. Szerződő felek a késedelmes, a hibás és a nem teljesítés esetére – a Ptk. 6:186. §-a rendelkezéseinek figyelembevételével – az alábbi **kötbérfizetési kötelezettségben** állapodnak meg:

Vállalkozó kötbérfizetési kötelezettséggel tartozik, ha neki felróhatóan:

* késedelmesen teljesít; Megrendelő a szerződés végteljesítésének határidejére vonatkozóan a késedelmes napokra késedelmi kötbért ír elő, azaz amennyiben Vállalkozó bármely kötelezettségét határidőben nem teljesíti, feladatainak teljesítésével felróható okból késedelembe esik, akkor Megrendelő kárátalányként késedelmi kötbérre jogosult.
* hibásan teljesít; amennyiben Megrendelő úgy ítéli meg, hogy Vállalkozó által végzett munka nem megfelelő minőségű, úgy írásban felszólítja Vállalkozót a munka ésszerű határidőre történő kijavítására. Amennyiben Vállalkozó a kitűzött határidőre nem javítja ki a munkát Megrendelő elvárásainak megfelelően, hibás teljesítési kötbér-fizetési kötelezettség terheli.
* a teljesítés felróható magatartása (mulasztása) miatt meghiúsul, azaz Vállalkozót meghiúsulási kötbér-fizetési kötelezettség terheli, amennyiben jelen szerződés teljesítése Vállalkozónak felróható ok következtében meghiúsul, illetve amennyiben a Vállalkozó jogos ok nélkül megtagadja a teljesítést.

**A kötbér mértéke:**

* késedelmes teljesítés esetén: a késedelmi kötbér egy napra jutó összege a nettó vállalkozási díj …………%-a. (min. 0,1%-a, max 1 % naponta, Vállalkozó megajánlása szerint kitöltendő).

A késedelmi kötbér maximum 30 napig kerül felszámításra, ezt követően Megrendelő jogosult a szerződéstől egyoldalú jognyilatkozattal elállni, illetve azt felmondani, és a késedelem idejére vonatkozó késedelmi kötbér mellett a meghiúsulási kötbért is érvényesíteni.

* hibás teljesítés esetén: a hibás teljesítési kötbér mértéke megrendelés nettó vállalkozói díjának 5 %-a.
* nem teljesítés esetén: a meghiúsulási kötbér mértéke a nettó ajánlati ár 30 %-a.

Megrendelő kötbérigényét írásban, jogalap és összeg megjelölése mellett köteles közölni Vállalkozóval.

Megrendelő a kötbérkövetelését jogosult Vállalkozó követelésével szemben beszámítani, illetve azt Vállalkozó esedékes számlájából visszatartani.

6.3. A késedelmes teljesítés esetén a kötbér megfizetése a szerződésszerű teljesítés kötelezettsége alól nem mentesít; míg a szerződés egészének meghiúsulása esetén megfizetett kötbér a további teljesítés követelését kizárja a szerződés egésze vonatkozásában.

6.4. A kötbér érvényesítése nem zárja ki a szerződést megszegő fél kártérítési felelősségét, amelyért helytállni tartozik.

6.5. Amennyiben szerződő felek bármelyike tőle független, neki fel nem róható rendkívüli és elháríthatatlan körülmények miatt (**vis maior**) jelen szerződésből eredő kötelezettségének nem tud eleget tenni, úgy ezen körülmények fennállásának és következményei elhárításának ideje alatt mentesül a szerződésszegés jogkövetkezményei alól. Szerződő felek kötelesek az akadály beálltáról, azok várható időtartamáról és megszüntetéséről a másik felet haladéktalanul írásban tájékoztatni.

**7. Szerződés megszűnése**

7.1. Szerződő Felek a szerződést határozott időtartamra kötik, amely a **határozott időtartam elteltével**, a szerződésszerű teljesítést követően megszűnik.

7.2. Szerződő felek jogosultak jelen szerződést **rendkívüli felmondással, azonnali hatállyal felmondani** a másik fél súlyos szerződésszegése esetén. A felmondás kizárólag írásban, a másik félhez intézett egyoldalú, indokolással ellátott nyilatkozattal gyakorolható.

7.3. **Megrendelő** jogosult jelen szerződés **azonnali hatályú rendkívüli felmondására**, amennyiben a Vállalkozó jelen szerződésben foglalt kötelezettségeit, a Megrendelő írásbeli felszólítását követően, az abban előírt legfeljebb 15 naptári napos határidőig sem teljesíti.

Vállalkozó részéről súlyos szerződésszegésnek minősül különösen:

* Vállalkozó az ellenőrzéssel kapcsolatos kötelezettségének nem tesz eleget;
* felhívást követően sem jelenik meg konzultáció(ko)n;
* bármely olyan tevékenysége, amely a Vállalkozónak felróható módon veszélyezteti a projekt eredményességét;
* felhívást követően sem a megfelelő módon (formai/tartalmi követelmények) adja át az igényelt dokumentumo(ka)t;
* amennyiben a Vállalkozó, vagy teljes körű meghatalmazottja nem érhető el, megkeresésekre érdemi nyilatkozatot/választ nem ad;
* minden olyan esetben, ha a jelen szerződésben, illetve annak mellékletében vagy az ajánlatában vállalt kötelezettségeket jelentős mértékben vagy súlyos gondatlansággal megszegi (elmulasztja);

Ha a Megrendelő rendkívüli felmondás jogát gyakorolja, Vállalkozó jogosult a felmondás bejelentéséig végzett tevékenységének ellenértékét elszámolni.

7.4. **Vállalkozó** jogosult jelen szerződés **azonnali hatályú rendkívüli felmondására**:

* minden olyan esetben, ha a szerződésben, illetve annak mellékletében vagy a közbeszerzési dokumentumokban vállalt kötelezettségeket jelentős mértékben vagy súlyos gondatlansággal megszegi (elmulasztja).

Bármely fél súlyos szerződésszegésének tényét **jegyzőkönyvben** kell rögzíteni.

7.5. Megrendelő a szerződést **felmondhatja**, vagy - a Ptk.-ban foglaltak szerint - a szerződéstől **elállhat,** ha:

a) feltétlenül szükséges a szerződés olyan lényeges módosítása, amely esetében a 141. § alapján új közbeszerzési eljárást kell lefolytatni;

b) a Vállalkozó nem biztosítja a 138. §-ban foglaltak betartását, vagy Vállalkozó személyében érvényesen olyan jogutódlás következett be, amely nem felel meg a 139. §-ban foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.

7.6. A Megrendelő **köteles a szerződést felmondani**, vagy - a Ptk.-ban foglaltak szerint - attól elállni, ha a szerződés megkötését követően jut tudomására, hogy a szerződő fél tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.

Megrendelő a Kbt. 143. § (3) bekezdése alapján **jogosult és egyben köteles a szerződést felmondani** - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon -, ha

*a)* Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a 62. § (1) bekezdés *k)* pont *kb)* alpontjában meghatározott feltétel;

*b)* Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a 62. § (1) bekezdés *k)* pont *kb)* alpontjában meghatározott feltétel.

**8. Bizalmas információk**

8.1. Szerződő Felek megállapodnak abban, hogy jelen szerződés hatályának tartama alatt és azt követően **bizalmasan, üzleti titokként kezelik** a szerződés teljesítése kapcsán tudomásukra jutott információikat, tényeket vagy adatokat, azokat harmadik félnek semmilyen formában nem adják tovább. A fenti információk, tények, valamint adatok – a másik fél által előzetesen adott kifejezett írásbeli hozzájárulása nélkül – kizárólag a szerződés teljesítésére használhatók fel.

8.2. Mindkét fél tájékoztatja érintett munkavállalóit a jelen szerződésben foglalt kötelezettségeiről és felelősséget vállalnak saját munkavállalóik tekintetében a fenti kötelezettségek teljesítéséért.

8.3. Szerződő felek tudomással bírnak arról, hogy a Kbt. szerint nem korlátozható, illetve nem tiltható meg üzleti titokra hivatkozással olyan információ nyilvánosságra hozatala, amely a közérdekű adatok nyilvánosságára és a közérdekből nyilvános adatra vonatkozó külön törvényben meghatározott adatszolgáltatási és tájékoztatási kötelezettség alá esik. Szerződő felek magukra nézve kötelezőnek fogadják el a költségvetési pénzeszközök felhasználásának ellenőrzéséről szóló 2190/2002. (VI. 21.) Korm. határozat 3. pontjában foglaltakat, azaz tudomásul veszik a Kormányzati Ellenőrzési Hivatal, illetve az Állami Számvevőszék ellenőrzési jogosultságát.

**9. A szerződés módosítása**

Szerződő felek rögzítik, hogy jelen szerződés **módosítására** kizárólag írásban, szerződő felek közös akaratából, a Kbt. 141. § rendelkezéseinek figyelembevételével kerülhet sor. **Nem minősül a szerződés módosításának** a felek nyilvántartott adataiban, így különösen a székhelyében, képviselőiben, bankszámlaszámában bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 10 napon belül köteles értesíteni.

**10. Szerződő felek együttműködése**

10.1. Szerződő felek jelen szerződés teljesítése során **kölcsönösen együttműködve**, egymás jogos érdekeire tekintettel kötelesek eljárni.

Szerződő felek **rendszeresen tájékoztatják** egymást a jelen szerződés tárgyával összefüggő aktuális eseményekről, változásokról, döntésekről. Szerződő felek kötelesek **haladéktalanul** **tájékoztatni** egymást, a jelen szerződésben kifejezetten nem rendezett minden olyan kérdésről, amely a szerződés teljesítésére kihatással lehet.

10.2. **Megrendelő** részéről kapcsolattartásra kijelölt személyek:

név: Vattamány János

tel: 06-42/524-524/114 mellék

e-mail: vattamany.janos@nyiregyhaza.hu

**Vállalkozó** részéről kapcsolattartásra kijelölt személyek:

név:

tel:

e-mail:

10.3. Szerződő felek közötti **kapcsolattartás írásban, szóban** történhet, azonban a szóban megtett nyilatkozatok érvényességének feltétele, hogy a nyilatkozattevő a másik félhez haladéktalanul írásban (elektronikus úton, illetve faxon vagy levélben) is eljuttassa nyilatkozatát.

10.4. A képviselők körében történő **változást** a felek egymással haladéktalanul, írásban közlik.

**11. Jogviták rendezése**

Szerződő felek kötelezettséget vállalnak arra, hogy jelen szerződésből eredő esetleges **vitás kérdéseket elsődlegesen tárgyalásos** úton kívánják rendezni, ennek esetleges eredménytelensége esetére azonban kikötik a Nyíregyházi Járásbíróság, valamint - a pertárgy értékének függvényében - a Nyíregyházi Törvényszék kizárólagos illetékességét.

**12. Záró rendelkezések**

A szerződésben nem szabályozott kérdések tekintetében a Polgári Törvénykönyvről szóló 2013. évi V. törvény, a közbeszerzésekről szóló 2015. évi CXLIII. törvény, az egyéb kapcsolódó jogszabályok, valamint a közbeszerzési dokumentumokban foglalt feltételek és előírások az irányadóak.

Szerződő felek képviselői kijelentik, hogy a jelen szerződés megkötéséhez szükséges felhatalmazással és képviseleti joggal rendelkeznek és a szerződést a szükséges információk birtokában és a felhatalmazások alapján kötik meg.

***Jelen szerződést a felek, mint ügyleti akaratuknak mindenben megfelelőt elolvasás és értelmezés után 4 egymással mindenben megegyező magyar nyelvű eredeti példányban képviseletükre megfelelő rendben felhatalmazott képviselőik útján jóváhagyólag írták alá.***

**Nyíregyháza, 2017.**

**Pénzügyileg ellenjegyezte: Jogi ellenjegyzés:**

|  |  |
| --- | --- |
| …………………………...**Nyíregyháza Megyei Jogú Város Önkormányzata**képviseletébenDr. Kovács Ferenc polgármester**Megrendelő** | …………………………..képviseletében**Vállalkozó** |

**………………………………… .**………………………………..

**………………………………….** …………………………………